"আফগানিস্তান আৰু ইয়াৰ অঞ্চলসমূহ সন্ত্ৰাসবাদীক আশ্ৰয় দিয়া বা প্ৰশিক্ষণ দিয়াৰ বাবে আৰু সন্ত্ৰাসবাদৰ কাৰ্যকলাপক বিত্তীয় যোগান ধৰাৰ বাবে ব্যৱহাৰ কৰিব নোৱাৰি" -  দিল্লীত আয়োজিত আঠখন ৰাষ্ট্ৰই অংশগ্ৰহণ কৰা এক আঞ্চলিক নিৰাপত্তা সন্মিলনত আজি এই ঘোষণা কৰা হয়।
এক যুটীয়া বিবৃতিত দিল্লী ঘোষণাপত্ৰত কোৱা হৈছে যে আঠখন অংশগ্ৰহণকাৰী ৰাষ্ট্ৰই বিকশিত আফগান পৰিস্থিতি, বিশেষকৈ আগষ্টত তালিবানৰ অধিগ্ৰহণৰ পিছত বিশ্বব্যাপী প্ৰভাৱৰ বিষয়ে আলোচনা কৰিছিল। বৈঠকত ৰাষ্ট্ৰ কেইখনৰ ৰাষ্ট্ৰীয় নিৰাপত্তা উপদেষ্টাই প্ৰতিনিধিত্ব কৰিছিল।
সকলো দেশে আফগানিস্তানৰ সাম্প্ৰতিক ৰাজনৈতিক পৰিস্থিতিৰ প্ৰতি বিশেষ মনোযোগ দিয়ে বুলি উল্লেখ কৰি বিবৃতিটোত কোৱা হৈছে যে সন্ত্ৰাসবাদৰ ভাবুকি, উগ্ৰবাদ আৰু ড্ৰাগস সৰবৰাহ সন্দৰ্ভতো বৈঠকত আলোচনা কৰা হৈছিল।
সন্মিলনত অংশগ্ৰহণ কৰা ভাৰত, ৰাছিয়া, ইৰাণ, কাজাখস্তান, কিৰগিজস্তান, উজবেকিস্তান, তুৰ্কমেনিস্তান আৰু তাজিকিস্তানে আফগানিস্তানক সকলো সম্ভৱ মানৱীয় সহায় আগবঢ়োৱাৰ প্ৰয়োজনীয়তাৰ ওপৰতো গুৰুত্ব আৰোপ কৰে।
সকলো দেশে সন্ত্ৰাসবাদৰ বিৰুদ্ধে ইয়াৰ বিত্তীয় যোগান, সন্ত্ৰাসবাদী আন্তঃগাঁথনি ধ্বংস আৰু উগ্ৰবাদৰ মোকাবিলাকে ধৰি সকলো ধৰণৰ সন্ত্ৰাসবাদৰ বিৰুদ্ধে যুঁজিবলৈ তেওঁলোকৰ দৃঢ় প্ৰতিশ্ৰুতি পুনৰ নিশ্চিত কৰে, যাতে আফগানিস্তান কেতিয়াও বিশ্বসন্ত্ৰাসবাদৰ বাবে এক সুৰক্ষিত আশ্ৰয়স্থল নহয়।
বিবৃতিটোত মহিলা, শিশু আৰু সংখ্যালঘু সম্প্ৰদায়ৰ মৌলিক অধিকাৰ নিশ্চিত কৰাৰ গুৰুত্ব ওপৰতো গুৰুত্ব আৰোপ কৰা হৈছে।
তদুপৰি যুটীয়া ঘোষণাপত্ৰত আফগানিস্তানক ক'ভিদ-১৯ নিয়ন্ত্ৰণত সহায় কৰাৰ প্ৰয়োজনীয়তাৰ কথাও উল্লেখ কৰা হৈছে।
ইয়াৰ পূৰ্বে আজি ভাৰতৰ ৰাষ্ট্ৰীয় নিৰাপত্তা উপদেষ্টা অজিত ডোভালে আফগান পৰিস্থিতি সন্দৰ্ভত অঞ্চলটোৰ ৰাষ্ট্ৰসমূহৰ মাজত ঘনিষ্ঠ আলোচনা আৰু অধিক সহযোগিতা আৰু সমন্বয়ৰ আহ্বান জনায়।
উল্লেখ্য যে তাজিকিস্তান, কিৰগিজস্তান, কাজাখস্তান, উজবেকিস্তান আৰু তুৰ্কমেনিস্তানে প্ৰথমবাৰৰ বাবে এই আলোচনাত অংশগ্ৰহণ কৰিছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
